kardosdrur/scandi-wiki huggingface dataset:
Sonny Bono

Salvatore Phillip "Sonny" Bono (født 16. februar 1935, død 5. januar 1998) var en amerikansk producer, sanger, skuespiller og politiker. 

Sonny Bono startede sin karriere i musikbranchen i de tidligere 60'ere, hvor han bl.a. skrev sangen "Things You Do to Me", der blev indspillet af Sam Cooke. Han arbejdede for Phil Spector og skrev sammen med Jack Nitzsche (der også dengang arbejdede med Spector) sangen "Needles and Pins", der blev et stort hit for The Searchers. Sonny Bono oplevede senere i 1960'erne stor succes sammen med sin daværende hustru Cher i duoen Sonny & Cher, der bl.a. hittede med "I Got You Babe" og "The Beat Goes On". 

Sonny Bono blev skilt fra Cher den 27. juni 1975, men arbejde indtil da sammen med hende, bl.a. i det populære tv-show The Sonny and Cher Show, der blev sendt fra 1971-74. Efter skilsmissen optrådte parret dog sammen ved enkelte lejligheder, senest i 1987 i et David Letterman show. 

Sono Bono medvirkede som skuespiller i en række film om tv-serie, herunder den populære amerikanske tv-serie The Love Boat. 

Sono Bono gik ind i politik, og blev i 1988 valgt til borgmester i Palm Springs, hvor han var i embedet indtil 1992. I 1994 blev han valgt til Repræsentanternes Hus. 

Han blev dræbt ved en skiulykke under en ferie i Nevada.

Eksterne henvisninger 

 

Musikere fra Detroit
Skuespillere fra Michigan
Scientologer
Vesir

Vesir (også kendt som vezir) er en historisk titel, der blev brugt af højtstående politiske personer i Mellemøsten, som fungerede som rådgivere for kaliffen, emiren, kongen, kejseren eller sultanen. Ordet forekommer i mange former (wazir, wazara, vichir, vicira), og den europæiske variant blev introduceret af det Osmanniske Rige.

I dag findes titlen vesir for ministre i Pakistan.

Se også 
 Storvesir

Politiske embeder
Mellemøsten
Virginia Beach

Virginia Beach er den største by i den amerikanske stat Virginia. Byen har  indbyggere, og ligger ved Chesapeake Bays udmunding. Byen er en independent city, og tilhører ikke noget county. Denne lokaladministrative ordning er udbredt i Virginia, men ikke særlig kendt i resten af USA.

Byen er kendt for at have verdens længste sandstrand. De største erhverv er turisme og militærbaser.

Referencer

Eksterne henvisninger 

Byer i Virginia
Strande i USA
Pride (In the Name of Love)

Pride (In the Name of Love) er anden sang på U2's album The Unforgettable Fire fra 1984. Sangen er skrevet som en hyldest til Martin Luther King, Jr..

Nummeret er også udgivet på opsamlingerne The Best of 1980-1990 og U218 Singles.

Eksterne links 
U2.com 

Rocksange
U2
Blåfjella-Skjækerfjella nationalpark

Blåfjella-Skjækerfjella nationalpark ligger i Verdal, Steinkjer, Snåsa, Grong og Lierne kommuner i Trøndelag fylke i Norge. Den grænser op til Skjækra naturværnsområde, Berglimyra og Klumplifjellet naturreservat samt Storfloa naturreservat. Parken, der blev etableret i 2004, har et areal på 	1924 km² og inkluderer den tidligere Gressåmoen nationalpark på 182 km²,.

Trøndelags geografi
Nationalparker i Norge
Steinkjer
Snåsa
Lierne
Verdal
Grong
Frederik Willem de Klerk

Frederik Willem de Klerk (født 18. marts 1936 i Johannesburg, død 11. november 2021 i Cape Town) var den sidste præsident i apartheidæraen i Sydafrika og sad fra september 1989 til maj 1994. De Klerk var også leder af partiet National Party fra februar 1989 til september 1997.

De Klerk er bedst kendt for at være en af hovedmændene bag afslutningen af apartheid, Sydafrikas raceadskillelsespolitik, og for at støtte omdannelsen af Sydafrika til et multietnisk demokrati ved at indtræde i forhandlingerne der resulterede i at alle borgere inklusiv det sorte flertal fik lige rettigheder. Han delte Nobels fredspris med Nelson Mandela i 1993 for sin rolle ved afslutningen af apartheid.

Han var vicepræsident under Nelson Mandelas præsidentperiode indtil 1996. I 1997 trak han sig tilbage fra politik.

De Klerk døde 11. november 2021 af lungehindekræft i sit hjem i Cape Town.

Historiske registreringer 

 14. august 1989 - Sydafrikas præsident Pieter Willem Botha går af på grund af politiske uenigheder med udenrigsminister Frederik Willem de Klerk, der dagen efter overtager præsidentposten

Referencer

Eksterne henvisninger 

 Frederik Willem de Klerk  på nobelprize.org
 Hvem er F.W. de Klerk?  

Sydafrikas præsidenter
Regeringsledere fra Sydafrika
Modtagere af Nobels fredspris
Politikere fra Sydafrika
Nobelprismodtagere fra Sydafrika
Personer fra Johannesburg
Jacob Andersen

Jacob Andersen er navnet på flere personer:

 Jacob Andersen (sanger) – en dansk sanger, kendt fra Stjerne for en aften
 Jacob Andersen (percussionist) – en dansk musiker, kendt fra Danseorkestret
 Jacob Andersen (wrestler) – en dansk wrestler
 Jacob Andersen (fodboldspiller) – en fodboldspiller fra bl.a. Skive og Holstebro
 Jacob Andersen (filmskaber) – en dansk ideudvikler, tilrettelægger og klipper,
 Jacob Andersen (sejler) – en dansk sejlsportsmand
Roger Hammond (cykelrytter)

Roger Hammond (født 30. januar 1974) er en engelsk tidligere terræn/landevejs cykelrytter. Han var britisk mester i landevejscykling i 2003 og 2004. I 2004 blev han også britisk mester i terræncykling. I 2007 kom han på andenpladsen ved Gent-Wevelgem.

Eksterne henvisninger 

 Officielle hjemmeside 
 
 Profil på T-Mobiles hjemmeside

Mandlige cykelryttere fra England
Sportsdirektører
Henrik Prip

Henrik Prip (født 31. marts 1960) er en dansk skuespiller, uddannet fra Odense Teater i 1990. Han fik sit gennembrud på film i Idioterne fra 1998. Han har haft adskillige roller på tv, bl.a. spillede han rollen som Niels i julekalenderen Absalons Hemmelighed og i Rejseholdet. Han har også virket som manuskriptforfatter på Ole Bornedals film Vikaren.

Filmografi

Eksterne henvisninger 
 

Skuespillere fra Danmark
Personer i Kraks Blå Bog
Malmøhus

Malmøhus () er en borg i Malmø. Malmøhus er Nordens ældste bevarede renæssanceslot fra 1526-1530. Slottet rummer i dag Malmø Kunstmuseum og Malmø Museum.

Historie 
Et tidligere slot samme sted blev påbegyndt i 1434 af Erik af Pommern. I forbindelse med muren blev den såkaldte Møntergård opført. Den var et kastel omgivet af høje mure og et borgtårn. Frederik 1. beordrede i 1526 sin lensmand på Malmøhus, Albert Ravensberg, til at bygge et nyt slot. I 1530 blev han udbetalt en stor sum for fire års byggearbejde, og i denne periode opførtes den nuværende hovedbygning. I 1534 brød Grevens Fejde ud, og borgerne nedrev den vældige mur med skyttegange, som udgik fra hovedbygningen og omkransede slotsgården. Man kan stadig se spor efter denne i hovedbygningen, hvilket viser, at slottet er opført før dette år. I årene 1537-40 blev slottet på Christian 3.'s ordre forstærket ved anlæg af en voldgrav og volde med fire store hjørnetårne af tegl. I 1554-59 boede kronprinsen, den senere kong Frederik 2. her. Maria Stuarts tredje mand, Jarlen af Bothwell, blev holdt fanget her 1567-73.

I den danske tid boede på slottet lensmanden i Malmøhus Len, omfattende Oxie Herred, Ingelsted Herred og Jerrested Herreder. I den svenske tid anvendtes slottet som bolig af slotskommendanter og flere af de skånske guvernører. Det anvendtes også til at opbevare politiske fanger, heriblandt Jørgen Krabbe og Carl Gustaf Armfeldt d.y., som døde her 1792.

I 1828 blev Malmøhus fængsel. Dele af fæstningen blev ombygget med nye fængselsafsnit. Efter en slotsbrand 4. september 1870 genopførtes fængslets østre, søndre og vestre længer. I 1909 nedlagdes fængslet og i 1937 blev det museum. De tre fængelslænger blev nedrevet. I dag er slottet restaureret for at give et indtryk af hvordan det så ud i 1500- og 1600-tallet.

Eksterne kilder/henvisninger 

 Slottsguiden.info: Om Malmøhus  
 Fotevikens Museums databas: Om Malmøhus  

Hus
Museer i Sverige
Slotte i Skåne
Hus
Hørve Kirke

Hørve Kirke ligger i Odsherred Kommune. Den blev oprindeligt bygget som en rundkirke og var et anneks til Vallekilde Kirke. Da Lammefjorden blev inddæmmet og Hørve fik en station kom der en stor befolkningstilvækst, og kirken måtte udbygges med et langt kirkerum.

Eksterne kilder og henvisninger 

 Hørve Kirke i bogværket Danmarks Kirker (udg. af Nationalmuseet)
 Hørve Kirke hos denstoredanske.dk
 Hørve Kirke hos KortTilKirken.dk

Kirker i Odsherred Kommune
Kirker i Roskilde Stift
Kirker i Holbæk Amt
FIK

FIK har flere betydninger:
 Frederikshavn Ishokey Klub – Frederikshavn White Hawks, hjemsted Frederikshavn
 International Kendo Federation – international sportsorganisation hvis formål er at udbrede kendskabet til sportsgrenene kendo, aido og judo.
Potifar

Potifar var i den jødiske og kristne mytologi – som den fremstilles i Det Gamle Testamente – hofmand hos farao i Egypten og befalingsmand for livgarden. Han købte Jakobs søn Josef som slave.

Ifølge Første Mosebog blev Josef solgt som slave til Potifar af midjanitterne efter at være blevet forrådt af sine brødre.
Midjanitterne solgte ham i Egypten til Faraos hofmand Potifar, chefen for livvagten. (1 Mos 37:36)
Som slave hos Potifar blev han hurtigt hovmester. Potifars hustru – som i Bibelen ikke nævnes ved navn, men som i Koranen kaldes Solejka/Zulaikha – forsøgte at forføre Josef, og da han afviste hende, anklagede hun Josef for forsøg på voldtægt. Da Potifar hørte dette kastede han Josef i fængsel.

Potifars hustru er et populært motiv inden for kunsten; blandt andet findes der en vise med titlen "En Potifars hustru med sköna maner" i Fredmans sange af Carl Michael Bellman (Fredmans sang 38).

Eksterne henvisninger 
 Første Mosebog 37:36    og   39:1-20 .
 En Potifars hustru med sköna manér på svensk Wikisource, fra Fredmans sange af Carl Michael Bellman

 Yusuf and Zulaikha, engelsk Wiki-side om Koranens historie om Josef og Potifars hustru

Personer i Det Gamle Testamente
Absolute Music 17

Absolute Music 17 er en kompilation i serien Absolute Music udgivet den 7. maj 1998.

Spor 
 All Saints – "Never Ever"
 Ace Of Base – "Life Is A Flower"
 Aqua – "Doctor Jones"
 Espen Lind – "When Susannah Cries"
 Natalie Imbruglia – "Torn"
 PM Dawn feat. Ky-Mani – "Gotta Be...Movin' On Up"
 Spice Girls – "Stop"
 Anouk – "Nobody's Wife"
 D:A:D – "Home Alone 4"
 Sunzet – "You To Me Are Everything"
 Eagle-Eye Cherry – "Save Tonight"
 Colorblind – "Sentimental Fool"
 Backstreet Boys – "All I Have To Give"
 Zindy – "Round'n'Round"
 Cleopatra – "Cleopatra's Theme"
 Boyzone – "Baby Can I Hold You Tonight"
 Janet Jackson – "Together Again"
 The Rapsody feat. Warren G & Sissel – "Prince Igor"

17
Album fra 1998
Samuel P. Huntington

Samuel Phillips Huntington (født 18. april 1927, død 24. december 2008) var en amerikansk politolog og er forfatter til den omdiskuterede bog The Clash of Civilizations and the Remaking of World Order (1996) (da. Civilisationernes sammenstød - mod en ny verdensorden (2006)), der er blevet kaldt en af 1990'ernes vigtigste bøger. Bogen er et forsøg på at beskrive grundlaget for fremtidens konflikter efter Den kolde krigs afslutning. Huntingtons overordnede tese går ud på, at tidligere tiders konflikter mellem stater og ideologier i stigende grad vil blive afløst af kulturelle konflikter mellem civilisationer.

I 2004 udgav Huntington et stort værk med titlen Who are We? om indvandring til USA, der ofte er blevet citeret i debatten om, hvorvidt især indvandring fra Mexico truer den nordamerikanske identitet.

Huntington underviste i en lang årrække på Harvard-universitetet, hvor han var professor i international politik. Han var i en kort periode tilknyttet Det Hvide Hus som rådgiver for præsident Jimmy Carter.

Referencer

Eksterne henvisninger 
 Portræt af Huntington på dr.dk

Politologer fra USA
Faglitterære forfattere fra USA
Personer fra New York City
Amerikanere i 1900-tallet
Amerikanere i 2000-tallet
Imants Bleidelis

Imants Bleidelis (født 16. august 1975 i Riga) er en tidligere fodboldspiller fra Letland.

Han debuterede i 1995 på det lettiske landshold, og spillede blandt andet med i Euro 2004.
Han startede sin karierre i Skonto FC, der solgte ham til Southampton F.C. for 6,5 mio. Skiftet var ikke en succes, og han nåede kun 2 kampe i Premier League i de tre sæsoner han var der.

Han skiftede til Viborg FF med stor succes i 2002 og nåede 2½ sæson i klubben, inden de skiltes efter at man ikke kunne blive enige om en forlængelse af kontrakten.

Derefter tog ham et par sæsoner i den østrigste klub Grazer AK, inden turen gik hjem til Letland.

Kilder

Eksterne henvisninger 

Fodboldspillere fra Letland
Deltagere ved det europæiske mesterskab i fodbold 2004
Fodboldspillere fra Viborg FF
Fodboldspillere fra Southampton F.C.
Personer fra Riga
Fodboldspillere fra Skonto FC
Fodboldspillere fra Grazer AK
Fodboldspillere fra FK Liepājas Metalurgs
Irakiske Regerende Råd

Det Irakiske Regerende Råd (engelsk: Iraqi Governing Council eller IGC) var den provisoriske regering i Irak fra 13. juli 2003 til 1. juni 2004. Rådet blev etableret af, og var underlagt den amerikansk ledede Koalititionens civile administration (CPA). Det regerende råd bestod af forskellige irakiske politiske ledere, religiøse ledere og stammeledere, der blev udpeget af CPA til at lede landet indtil regeringsmagten i juni 2004 blev overført til den irakiske midlertidige regering (der i maj 2005 blev erstattet af den Irakiske overgangsregering, der i 2006 blev erstattet af den første permanente regering).

Rådet bestod af 13 shiamuslimer, fem sunnimuslimer, fem kurdere, en etnisk tyrker og en assyrer. Tre af medlemmerne var kvinder.

I september 2003 blev det irakiske regerende råd anerkendt af Den Arabiske Liga. 1. juni 2004 blev rådet opløst efter det havde valgt et af rådets medlemmer, Ghazi Mashal Ajil al-Yawer som præsident for den nye midlertidige irakiske regering. Fuld regeringsmagt blev overgivet til den midlertidige regering 28. juni 2004, hvor CPA blev opløst.

På trods af at rådet var underlagt CPA's leder, L. Paul Bremer, havde det flere nøgleroller. Disse inkluderede udpegelsen af repræsentanter til FN, udpegelsen af ministre til de irakiske ministerier, og udarbejdelsen af en midlertidig grundlov.

Forskellige grene i rådet formulerede kontroversielle holdninger. Direktiv nr. 137 blev vedtaget 29. december 2003, på mindre end 15 minutter. Direktivet udskiftede iraks sekulære familielovgivning med en Sharia-lovgivning. Direktivet blev mødt af protester blandt mange irakiske kvinder, der var bange for at det ville påvirke deres ret til at tage egne beslutninger omkring ægteskab, skilsmisse og mange andre områder hvor Irak tidligere var ledende i den arabiske verden inden for kvinderettigheder.

Eksempler på andre love vedtaget af rådet er udråbelsen af dagen for Bagdads fald til national helligdag, dannelsen af et tribunal der skulle retsforfølge landets tidligere politiske ledere, samt lukningen af TV-stationer der angiveligt støttede de irakiske oprørere.

Regerende Råd
Irakkrigen
Come Clarity

Come Clarity er et album fra det melodiske dødsmetal-band In Flames. Det blev udgivet d. 3. februar 2006 i Europa gennem Nuclear Blast Records og i USA d. 7. februar gennem Ferret Records. Come Clarity indeholder tilbagevendene guitarharmonier og soloer fra bandet. In Flames beskriver det selv  som en blanding af den forige og nuværende musik. Albummet blev placeret som nummer #1 i Sverige og i USA som nr. #58 på Billboard 200 hitlisten.

CDens indhold 
De første to sange "Take This Life" and "Leeches" kan høres på In Flames officielle hjemmeside. 
Sangen "Dead End" er den fjerde In Flames-sang der har en kvindelig vokal (de andre sange er "Everlost pt.2" fra Lunar Strain, "Whoracle" fra Whoracle og "Metaphor" fra Reroute to Remain). Denne gang var den kvindelige vokal den svenske singer-songwriter Lisa Miskovsky.

Specialudgaven af albummet inkluderer en bonus DVD der indeholder optagelser af bandet som indspiller hele albummet med undtagelse af det sidste nummer. DVD'en indeholder også et fotogalleri af indspilningsperioden til Come Clarity.
Albummet havde originalt fået tildelt titlen Crawl Through Knives og skulle have været udgivet i det tidlige 2005. Både navnet og udgivelsesåret blev dog ændret. 
Cd coveret forestiller en hånd der griber fat om et menneskehjerte og en person i baggrunden der bløder. Det er tegnet af Derek Hess som er meget populær blandt metalbands og har lavet cdcovere til bands som Converge og Sepultura.

Albummet har for nylig fået en tildeling for Best Hardrock album i 2007. Den vandt en grammy over nominerede albums som The Haunteds The Dead Eye og HammerFalls Threshold.

Spor 
 "Take This Life" – 3:35
 "Leeches" – 2:55
 "Reflect The Storm" – 4:16
 "Dead End" – 3:22
 "Scream" – 3:12
 "Come Clarity" – 4:15
 "Vacuum" – 3:39
 "Pacing Death's Trail" – 3:00
 "Crawl Through Knives" – 4:02
 "Versus Terminus" – 3:18
 "Our Infinite Struggle" – 3:46
 "Vanishing Light" – 3:14
 "Your Bedtime Story Is Scaring Everyone" – 5:25

 Alle sangene er skrevet af Anders Fridén, Björn Gelotte og Jesper Strömblad.

Musikere 
 Anders Fridén – Vokal
 Jesper Strömblad – Guitar
 Björn Gelotte – Guitar
 Peter Iwers – Bas
 Daniel Svensson – Trommer
 Lisa Miskovsky – Kvindelig vokal på sangen Dead End
 Örjan Örnkloo – Keyboard og programmering

Noter

Links 
Come Clarity albumdetaljer 
Come Clarity i pressen 
Albumlyrikker

In Flames-album
Album fra 2006
Det går fremad

Det går fremad er titlen på det første album med gruppen Tøsedrengene, som blev udsendt på LP i april 1979. Albummet er formentlig det første musikalbum med reggae-sange på det danske sprog.

Det var barndomsvennerne Klaus Kjellerup og Henrik Stanley Møller, der stiftede Tøsedrengene, og deres ide med gruppen var at lave reggae på dansk. Det er dog kun fire ud af de i alt 11 numre, der kan karakteriseres som reggae: "Svært at leve", "Her kommer jeg", "Aner aldrig hvor du ' henne" og salmen "En rose så jeg skyde".

De øvrige numre bærer præg af de orkestre, medlemmerne havde spillet med tidligere i 1970'erne, f.eks. de instrumentale fusionsorkestre Heavy Joker og Pakhus 1.

Ved udgivelsen bestod Tøsedrengene kun af fem mandlige medlemmer, dvs udover Stanley og Kjellerup af Michael Bruun, Aage Hagen og Jan Sivertsen. Der er tre forskellige forsangere på albummet: Kjellerup, Stanley og gæstesangeren Morten Langebæk. Albummet er produceret af Michael Bruun, og Klaus Kjellerup har arrangeret de fleste af numrene.

Albummet blev aldrig nogen succes. Det solgte et par tusinde eksemplarer, og i en af de få anmeldelser, albummet fik i 1979, hed det: "Hørte nogen braget, da Tøsedrengene ramte bunden?" 

Det går fremad blev optaget og mixet i Werner Studio og udgivet af selskabet PolyGram på plademærket Mercury. I 2006 blev albummet genoptrykt på CD som en del af boksen Tøsedrengene Komplet.

Spor 
Side A:
 "Svært at leve" - (Kjellerup/Madsen) [3:37]
 "Det går fremad" - (Bruun/Langebæk) [3:41]
 "Følelser" - (Stanley) [3:40]
 "En rose så jeg skyde" - (trad. arr. Kjellerup) [4:08]
 "Et andet job" - (Kjellerup) [2:57]

Side B:
 "Drømmen under dynen" - (Bruun/Mikkelsen) [3:31]
 "Aner aldrig hvor du' henne" - (Kjellerup) [3:52]
 "Ind og ud" - (Kjellerup) [2:04]
 "Her kommer jeg" - (Stanley) [3:08]
 "Fællesskab" - (Kjellerup) [2:54]
 "Tjelly's Tjald" - (Kjellerup) [2:32]

Musikere 

 Henrik Stanley Møller (El-piano, vokal B4)
 Klaus Kjellerup (Bas, guitar, keyboards, vokal A1, A4, A5, B1, B2, B5)
 Michael Bruun (Guitar)
 Jan Sivertsen (Trommer)
 Aage Hagen (Flygel & keyboards)

Gæster 

 Morten Langebæk (vokal A2, A3, B3)
 Jens Haack (saxofon A4, B3, B4)
 Jørgen Lang (mundharpe A2)
 Lars Egede Jensen (kor A4)

Referencer 

Debutalbum fra Danmark
Debutalbum fra 1979
Tøsedrengene-album
Vandet Sø

Vandet Sø ligger i Thy nordvest for Thisted ved Vester Vandet. En del af søen ejes af staten, mens den øvrige del er privatejet.

Oplandet øst for søen anvendes fortrinsvis til landbrugsdrift, mens de øvrige arealer rundt om søen fortrinsvis er beplantet med nåleskov.

Vandet Sø modtager vand fra Rind Bæk og Skadekær Bæk. Søen har afløb mod nordvest gennem Klitmøller Å til Vesterhavet.

DR Nyheder skrev den 18. april 2007: "Danmark har fået en ny sø. Vandmasserne efter forårets regn har omformet landskabet i Thy og dannet en helt ny sø på Danmarkskortet sydøst for Vandet Sø."

Vandet Sø er en del af Hanstholm-reservatet og den  og dens omgivelser blev i 2008 en del af Danmarks første nationalpark, Nationalpark Thy. Den er en del af Natura 2000-område 24: "Hanstholm-reservatet, Hanstholm Knuden, Nors Sø og Vandet Sø" og er et habitatområde.

Særlig flora og fauna
Vandet sø har en helt særlig og usædvanligt rig og varieret flora og fauna. Dels er det en lobeliesø, men en undersøgelse af vegetationen i Vandet Sø foretaget af Viborg Amt i 2002 godtgjorde, at søen rummer 38 forskellige arter af undervandsplanter. Det er det største antal fundet i nogen dansk sø. Der blev også fundet den meget sjældne Liden Najade, som ellers kun kendes fra Nors Sø herhjemme, men det lader til at den er forsvundet fra Vandet Sø de seneste år. Søen har en fin fiskebestand, domineret af gedde, aborre, skalle og ål. Desuden forekommer helt, hork og hundestejle.

Tilstanden i Vandet Sø er under forandring pga. kraftig tilførelse af næringsstoffer, fra især landbrug og delvist fugleekskrementer. Næringsstofferne giver øget algevækst og skygger for de sårbare planters fotosyntese og nye rodskud får svært ved at trænge frem. Andre planter får øgede vækstbetingelser og vil med tiden udkonkurrere de nuværende sjældne arter. Badeaktiviteter forværrer situationen, da sediment hvirvles op fra bunden og ligeledes skygger og skaber øget algevækst i vandsøjlen. Prognosen for Vandet Sø er - sammen med flere klare søer i området - pt. vurderet ugunstig, ifølge Naturstyrelsen (2011).

Noter

Eksterne kilder/henvisninger 
 Naturstyrelsen 2011: Natura 2000-plan 2010-2015, Hanstholm Reservatet, Nors Sø og Vandet Sø
 Nationalpark Thy: Karstsø

Lobeliesø
Fredede arealer i Danmark
Søer i Thisted Kommune
EU-habitatområder i Danmark
Nationalpark Thy